《依韵酬赵令之》
宋代·李复

相逢三十载，少耻事骁雄。
封植思嘉枝，交游叹谷风。
云山轮迹少，葵藿岁时充。
冉冉秋还暮，霜寒泣候虫。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。